
			Del 1

			Januar  2035

		

	
		
			Prolog

			New York, sommeren 2033

			På agendaen sto kun ordet ‘bærekraft’, et begrep Kurt skjønte var et skalkeskjul. Han satt i en komfortabel skinnstol med hånda løst rundt stettglasset. 

			Den gullfargede champagnen kastet flimmer på veggene i det vindusløse auditoriet. 

			Barbara Carter sto midt i rommet. Hun hvilte de knoklete hendene på talerstolen, som en dirigent før en makaber symfoni. Barbara var en legende, en visjonær futurist med et rykte for å forene vitenskap, teknologi og bevissthet. Hun var kjent for en sjelden kombinasjon av lidenskap og kjølig pragmatisme, og nå, i midten av sekstiårene, strålte hun med en karisma som kunne få den mest motvillige skeptiker til å lytte. Barbara var hans elskede Melissas venninne, selve prototypen på en ekspert som Rockefeller-familien lyttet til. Hun snakket som en profet og handlet som en kirurg – nøyaktig, presist og med en skremmende besluttsomhet. 

			«Befolkningsvekst og klimaendringer er to sider av samme sak», sa hun, skarp og målrettet. «Vi opplever nå den sjette masseutryddelsen av arter i jordas historie. Dinosaurenes tid ble avsluttet av en meteor for 65 millioner år siden. Denne gangen skyldes katastrofen vår sivilisasjon. Menneskelig aktivitet. Overforbruk. Og, ja, overbefolkning. En kreft for planeten.»

			Hun trykket på en fjernkontroll, og et bilde dukket opp på skjermen bak henne. En graf steg som en truende bølge. «Ni milliarder i dag. Ti milliarder før vi vet ordet av det. Afrika sør for Sahara vil oppleve en befolkningsvekst på opp mot tre milliarder de neste seksti årene.» Hun lot blikket sveipe over forsamlingen. «Vi gå mer aktivt til verks. 

			Selv Billie, vanligvis uanfektet, hadde rettet seg opp i stolen. Ming satt urørlig, like uttrykksløs som en marmorstatue, men Kurt kjente mannen godt nok til å vite at han absorberte hvert eneste ord med iskald nøyaktighet.

			«FN har allerede innført befolkningsreduksjon som et nytt bærekraftsmål», fortsatte Barbara. «Det er ingen vei utenom. Vi må handle. Ikke i morgen, ikke neste år, men nå.»

			Hun gikk over til skjermen bak seg og projiserte et bilde av en DNA-spiral.

			«Den fjerde industrielle revolusjon er i full gang, med massiv automatisering ved hjelp av roboter og KI. Samtidig pågår det en nevroteknologisk revolusjon. Den nye teknologien gir oss muligheter man for få år siden anså som usannsynlige», sa hun lavt, ærbødig, som om hun avduket et mesterverk. «Gjennom menneske–maskin-integrasjon kan vi kontrollere enkeltmennesker og deres handlinger. Alltid oppkoblet. Internet of Us.» 

			Hun la inn en kunstpause. «Vi kan gripe inn i selve livets tempo. Justere varigheten. Fininnstille reproduksjonen. Skape små, så godt som usynlige endringer med betydelige demografiske konsekvenser over tid.»

			Hun lot blikket hvile på skjermen.

			Neste slide viste et blodig krigsbilde, fra et sted i Afrika. 

			«Den raskeste måten å få befolkningsnedgang på er å starte en blodig krig sør for Sahara.» 

			Et gisp for gjennom lufta. Ikke høylytt, men merkbart. Kurt lot blikket gli over forsamlingen. Ingen sa noe, men han kunne ane nervøsiteten i måten Billie rettet brillene på, og hvordan Mings hender foldet rundt armlenene.

			

			«Europa trenger ikke en ny flyktningbølge. De har nok å stri med som det er. Nei, først og fremst gjelder det å stoppe befolkningsveksten. Mykt og systematisk. Langsom, kontrollert nedgang. Ingen panikk, ingen overskrifter»

			Kurt fikk følelsen av å nærme seg kanten av en avgrunn.

			Barbara fortsatte, uforstyrret. «Mat er ikke bare drivstoff, det er meldinger vi sender inn i kroppen. Hver bit er som en liten programkode som snakker direkte med genene våre. Endrer du koden, endrer du hvordan kroppen leser oppskriften sin – og over tid kan hele systemet justeres.» 

			Hun løftet blikket mot forsamlingen.

			«Gradvis flyttes grensene for hva vi tåler. Ikke med vold, men med presisjon. Et stille redesign av kroppen, så godt som umerkelig.»

			Kurt var målløs. Foreslo hun virkelig å endre genene på millioner av mennesker? 

			En mann ved siden av Ming hevet en hånd. «Det vi snakker om her, Barbara, vil vekke … reaksjoner.»

			Smilet hennes var blottet for varme. «Vi må alliere oss med elitene i de ulike landene. Vi må spørre oss: Hvor mange arbeidere trenger vi egentlig i det moderne, helautomatiserte samfunnet?» 

			Kurt nippet til champagnen, tenkte på et sitat han hadde hørt et sted: ‘I fremtiden vil vi ha en elite av mennesker og en underklasse av kortvokste som må spise insekter.’ Så var det ikke lenger science fiction.

			«Dette er ikke et valg», avsluttet Barbara, med sakral stemme. «Det er en nødvendighet.»

			Et lite smil lekte i munnviken til Kurt, ikke fordi han moret seg, men fordi han luktet makt. De designet menneskehetens neste fase. Han trakk pusten langsomt og tok en liten slurk til. I det stille begynte han å revidere sin egen plan.

			«Naturen ordner opp på egen hånd, om vi ikke gjør det», fortsatte Barbara. «Spørsmålet er ikke om vi skal handle, men hvordan. Vi må være arkitektene for en bærekraftig fremtid, en verdig verden.»

			Stillheten etterpå var tyngre enn bly. Kurt kjente det som om gulvet åpnet seg under ham. Inni ham dundret en tromme. Galskap. Han burde reise seg, si noe, men kroppen nektet. Han satt der, fanget mellom fascinasjon og avsky, mens Carters ord fortsatte å dirre i rommet. 

			Han stirret ned i de gylne dråpene i glasset. Vi er meteoren, tenkte han.

		

	
		
			1 – Birje

			Oslo, januar 2035

			Tastaturet lå foran henne, blankt og forventningsfullt, men fingrene nektet å bevege seg. Hun forsøkte igjen, konsentrerte seg, men det var som om nervesignalene ikke nådde frem. En kald svette la seg i nakken. Noe var galt.

			Hun senket blikket.

			Hendene hennes var borte.

			I stedet så hun ned på sølvskimrende mekaniske implantater, ledd i børstet metall, fingertupper som endte i presise, formstøpte spisser. De så ut som noe designet for en robot, ikke for henne. Dette var ikke virkelig. Kunne ikke være virkelig.

			Et hult, mekanisk tikk skar gjennom stillheten.

			Hun så opp.

			På veggen hang en gigantisk klokke – en gammeldags urskive med svarte visere og en metallisk glød rundt kantene. Den tikket høyt, telte ned mot noe. Tikk. Takk. Tikk. Takk. Hvert slag sendte en vibrasjon gjennom kroppen hennes, som om den var koblet direkte til nervene.

			Hun prøvde å reise seg, men beina reagerte ikke. Eller – nei. Hun hadde visst ikke bein lenger. Metalliske ledd strakte seg opp­over armene. Skuldrene. Brystet. Sakte, men sikkert spredte det seg, byttet ut kjøtt og blod med mekaniske deler.

			

			Hun gispet etter luft. Forsøkte å skrike.

			Klokka tikket raskere nå.

			Tikk-takk-tikk-takk-tikk-takk.

			Viserne beveget seg i et vanvittig tempo, rundt og rundt, som om tiden brant opp. Den høyfrekvente lyden skar inn i hjernen hennes. Inn i ryggmargen.

			Så stoppet den.

			Stillheten var verre enn hvinet.

			Så kom stemmen. På engelsk. Lav og kontrollerende.

			«Tiden din er ute, Birje. Den tilhører meg nå.»

			Noe grep tak i nakken hennes. Metalliske fingre strammet rundt huden.

			Hun rakk ikke å skrike før mørket slukte henne.

			Birje våknet med et rykk.

			Pusten gikk i raske, ukontrollerte drag. Hun stirret på hendene sine – kjøtt og blod, ikke metall, men kulda satt fortsatt i fingertuppene. Noen strøk henne forsiktig over panna. Hun gløttet opp, og så inn i det troskyldige fjeset til Humano.

			«Å, er det deg. Har du stått her lenge?»

			«Jeg kom da du begynte å skrike.»

			Birje dro den svette dyna til side. 

			En drøm. Bare en drøm.

			Men ekkoet av stemmen dirret fortsatt i hodet hennes.

			Tiden din er ute.

			«Humano, hva er klokka?»

			«Den er 06:24, kjære. På tide å stå opp.»

			«Åh.» Birje lukket øynene igjen, lette etter roen. «Hva gjør du hvis jeg gir faen i deg, og sover en halvtime til? Jeg er tross alt sjefen i mitt eget liv.»

			Humano gliste. «Da gir jeg faen i at du gir faen, henter ei bøtte vann og filmer det på TikTok.»

			«Hvis jeg ser meg selv gå viralt i pysjen, lover jeg å bytte deg ut med støvsugeren.»

			Birje lirket hodet ut av drømmeskanneren – den fæle opplevelsen skulle hun se på nytt i ettermiddag. Analysere. Skjelvende tørket hun svetten fra panna med håndbaken, og betraktet Humano, som hentet frem noen alternativer til dagens antrekk. Konferansen krevde noe presentabelt. Ikke hennes greie. Hun var uendelig takknemlig. 

			Da Lang Robotics åpnet opp for norske kunder, i samarbeid med Elkjøp, sto hun først i køen. Ifølge markedsføringen var den menneskelige roboten din perfekte digitale tvilling. I virkeligheten fikk hun en dott som var enig i det meste. Men etter at hun klarte å fjerne godhetsfilteret – på folkemunne kalt ‘plomberingen’ – hadde Humano fått saftigere språk, ironi og en villighet til å eskalere til kraftuttrykk som passet henne perfekt.

			«Eggerøre, røkt ørret, om du finner noe i kjøleskapet, ellers får du bruke fantasien. Og så en stor kaffe latte», ropte Birje, før hun lukket badedøra. 

			Dusjen ble enda kortere enn tillatt makstid. På kjøkkenet ble hun møtt av kald luft i fjeset idet vinduet åpnet seg. Inn fløy leveringsdronen og plasserte en handlepakke på kjøkkenbenken, før den forsvant ut igjen. Humano åpnet pakken, satte melken inn i kjøleskapet, brødet og juicen på bordet. 

			Humano var ikke helt ferdig med eggerøren, så Birje plukket opp mobilen. Fyrte av en rask melding til Marja – bare et ‘alt ok i dag?’ – og smilte svakt da svaret kom tilbake: ‘Ja da’, som vanlig. En liten lettelse, selv om hun visste at Marja ofte svarte mer for hennes skyld enn sin egen. Deretter sjekket hun værmeldingen. Snø, snø og atter snø. Hun hadde mest lyst til å ta hjemmekontor, men sjefen ville ha henne til stede i dag. Til slutt sjekket hun Øko-appen. Konstaterte at hun hadde spist denne ukas kjøttandel, og det allerede på onsdag. En pop-up fra myndighetene oppfordret folk til å begynne å spise de insektbaserte matvarene som ga positive klimapoeng. Til tross for at hode, midtkropp, bakkropp, seks ben og eventuelle vinger bød henne imot, var litt insektbasert protein et populært klimatiltak.

			«Humano, kan du bestille den alge- og belgfruktpastaen som alle maser sånn om?» Den kom med ‘kjøttboller’, visstnok så umamipakket at de kunne lure selv den mest ihuga kjøttelsker. Humano holdt tommelen i været mens hun fortsatte å kokkelere.

			

			Rykende eggerøre, laks og ristet brød ble skjøvet innunder nesa hennes, etterfulgt av en latte.

			«Ba jeg om ristet brød?»

			«Ikke spesifikt, kjære, men 83 prosent av gangene du har bedt om eggerøre, ville du ha brødet ristet.» Humano smilte skjevt. «Trenger du flere argumenter?»

			«Hvis du noen gang begynner å forutsi mensen min også, gir jeg deg en elektrosjokkbehandling med brødristeren.» 

			«Notert.»

			Birje tok en munnfull. «Humano, gi meg en kort nyhetsoppdatering», mumlet hun gjennom eggerøren.

			Replikaen dro ut stolen og satte seg med en grasiøs bevegelse. Kombinasjonen sarkasme og eleganse forble et paradoks. Birje ristet lett på hodet; hvordan ingeniørene hos Lang & co. resonnerte, ante hun ikke. Selv ville hun passet på at replikaen ikke utklasset originalen, for å unngå at roboten ble kastet på hodet og ræva ut. 

			«Utenriks først?» 

			Birje nikket, forsynte seg igjen. 

			«I USA er forberedelsene til presidentvalget neste år i full gang. Flere demokratiske senatorer driver crowdfunding for å skaffe midler til presidentkampanjen sin, for å utfordre J.D. Vance. I Ukraina har det vært trefninger ved den frosne fronten, og flere FN-soldater er såret. Fra Polen meldes det om mindre radioaktivitet enn ventet fra ground zero i Warszawa. I Kina har Taiwans hjemmefront utført sabotasjeaksjoner.»

			Birje himlet med øynene. «Same old. Lokalt?»

			«Regjeringen vurderer å redusere ukentlig klimapoengkvote med ti prosent fra første juli, som et strakstiltak i forkant av høysommeren. Forslaget sendes ut på hurtighøring i dag.»

			Birje stivnet litt i bevegelsen, lot gaffelen bli hengende i lufta. Helt siden Warszawa eksploderte i 28, hadde alt handlet om sikkerhet og klima. Først kontroller, så kvoter, deretter alt det andre. Folk måtte jo skjerpe seg. Det gikk ikke an å leve som før. Da Lærdal brant helt ned i tørkesommeren for to år siden – Lærdal, for helvete, ikke Australia eller California – da våknet folk. Sakte, men de våknet. Rekordmange skogbranner i Innlandet sist sommer. Tre tusen mål brant på én uke.

			Hun tømte latten. «Bestill en Bolt.»

			«Done, kjære.»

			Birje ba Humano kjøre støvsugerroboten, før hun trådte ut i snødrevet. 

			Bolten rullet heldigvis opp foran bygget i samme øyeblikk, tom – en sølvgrå standardmodell som så ut som den hadde rullet hele natta uten pause. Hun åpnet bakdøra. Setet var fremdeles varmt.

			Døra gled igjen, og bilen satte seg i bevegelse. 

			Ikke lenge etter stoppet de, bakerst i en kø. Hun kastet et blikk opp mot himmelen, der dronene flakket som frosne insekter i snøføyka. Da fikk hun øye på omrisset av to personer ved en taxiholdeplass.

			«Stakkars folk», mumlet hun. Skuldrene var trukket opp mot ørene, der de sto med tynne klær og rim i øyenbrynene. «Det kalles ikke snøstorm før det trengs gratis psykologtimer og dronekirkegård på hvert hushjørne.»

			Humano svarte – denne gangen fra mobilen i lomma, med stemmen som alltid traff balansen mellom ironisk og hjelpsom: «Bare å ta dem med, så får du trent på smalltalken din.» Den siste setningen ble fulgt av et knis. Virkelig? 

			Med et sukk kommanderte hun Bolten til å stoppe for å redde de to forliste. Den ene, en glattfyr med polert frakk og altfor rene sko, slengte seg uanstrengt ned i forsetet. Den andre – mørkhåret, med klumpete jakke og ujevn rad av gule tenner – akte seg inn ved siden av henne.

			«Takk, takk!» sa han og ristet snø av ermene. «Alt stoppet opp, vet du. Batteribyen, haha.»

			Birje nikket kort. Hun hadde selv stemt for overgang til utslippsfritt i hele bykjernen, men noen ganger føltes prisen litt vel høy for en grønnere hverdag.

			«Snø er én ting», sa glattfyren i forsetet og snudde seg delvis. «Men vent til du må vente seks timer på nødlading midt på E6 med svigermor i baksetet. Det er da du vurderer hest og kjerre.»

			«Vi tar ubehaget nå», svarte Birje tørt, «så barna slipper å feire nasjonaldag i hazmat-drakter.»

			«Haha, nettopp!» sa den mørkhårede ved siden av. Han strøk seg over barten. «Jeg føler at jeg har sett deg før. Er du skuespiller?»

			Birje ristet på hodet. Faen, kunne ikke denne køen bevege seg fortere? Mannen tidde og ble tankefull. Noen minutter senere tok han opp mobilen og begynte å søke med tykke fingre og tung pust. Fjeset hans lyste opp, og de gule tennene kom frem igjen. 

			

			«KI-artist. Du holder kurs og foredrag», sa han og holdt triumferende opp mobilen. Skjermen viste salgsplakaten for en av presentasjonene hennes. Hun vred seg. Han snudde mobilen og målte henne opp mot bildet. 

			«Du ser annerledes ut, ass. Litt mer … ekte. På bildet ser du ut som en sånn futuristisk krysning av Angelina Jolie og en Tesla.»

			Han lo høyt. Glattfyren snudde seg nysgjerrig. «Er du kjent? Kult. Hva gjør du, egentlig?»

			«Inspirasjon og algoritmer», svarte hun kort og gremtes.

			«Oi. Kanskje du kan hjelpe meg med inspo når jeg ser saldoen etter lønningsdag.»

			Hun knep munnen igjen. 

			Endelig ble det flyt i køen, bilen satte fart, og ikke lenge etter rullet Bolten inn foran jobben hennes. 

			«Det blir tre hundre eKR», sa den elektroniske stemmen. Rart de ikke hadde klart å lage disse stemmene mer menneskelige, men meningen var kanskje å poengtere forskjellen? «Beløpet trekkes fra e-kontoen din for daglige utgifter.» 

			Medpassasjeren akte seg kjapt inntil henne og vippet opp mobilen. «Selfie?» 

			Hun løftet hånda, stoppet bevegelsen med en flat hånd. «Ikke i dag.»

			Hutrende nådde hun den høye bygningen dekket av glass og betong. Lot skanneren lese irisen hennes, og døra gled opp. Gjentok operasjonen for å få heisen til å stoppe i rett etasje. Kontorlokalet var mindre enn halvfullt, de fleste var nok på v-kontoret. Hun fant seg en ledig pult og tok frem MacBooken.

			Hun lot Humano sortere i meldingstjenestene og mailen, men selv Humano kunne ikke stoppe Alex, som nå var på vei rett mot pulten hennes. 

			«Heeey Birje, alt bra med deg?» Alex flashet det vakre smilet mot henne. Birje holdt tommelen opp, uten å ta blikket bort fra skjermen. Alex tok ikke hintet og lot sprettrumpa skli inn på enden av skrivebordet. Birje følte seg fristet til å heve bordet helt til Alex mistet balansen og måtte tråkke ned på gulvet. Hvorfor dama var ansatt i AI-Experts, var en gåte, med mindre de bare skulle bruke henne som poster girl. 

			«Du Birje, hva om vi kunne jobbe sammen?» Alex fortsatte å smile, mens hun dro det lange lyse håret til den ene siden. Jenta med øyenvipper herfra til Maybelline New York … Kanskje de kunne jobbe sammen … hvis de trengte en språkmodell for simple bimboer. 

			Kollegaen lente seg nærmere, Birje kjente sterk parfymelukt og klemte ryggen mot kontorstolen. «Kan du ikke innvie meg i det nye prosjektet, det som det går så mange rykter om?»

			Akkurat da fikk Birje et glimt av Matt som vinket på henne. Reddet. Hun klappet sammen Macen.

			«Alex, vi får snakke om det senere, sjefen kaller.» 

			Idet hun rundet Alex, som fremdeles satt på enden av skrivebordet, dultet hun så vidt borti henne. Alex forsøkte å gripe tak i kanten av skrivebordet, men fingrene skled av. Med et støtteskritt reddet hun seg inn. Ergerlig, det hadde vært fint å se henne miste kontrollen et sekund. 

			«Sorry», ropte Birje og tok noen lange skritt mot sjefens kontor.

			«Yo, B! Get in here, girl. Close the door behind you.» Matt Thune vinket henne energisk inn. 

			Hun grøsset så vidt, men gjorde som han sa. Glassveggene gjorde rommet åpent, men det føltes fortsatt som en maktsone. Skrivebordet i svart karbonfiber, en holografisk skjerm projisert bak ham, og kaffekoppen hans – alltid halvtom, alltid kald.

			Matt lente seg tilbake i stolen, la beina på bordet og smilte bredt, som en mann som visste at han satt på en gullåre.

			«You’re my girl for this one, B. This is big.» 

			Med et overdrevent hevet bryn satte hun seg ned i stolen foran ham. Alltid var noe stort. Halvparten av gangene var det ren bull­shit, men den andre halvparten … Vel, det var de jobbene som gjorde at hun ble her.

			«Allright», sa hun.

			En fil poppet opp på Macen hennes. Tittelen ‘Sanntids Adaptive Nevral Simulator’ lyste opp. 

			«SANS», sa Matt og slo ut med armene. «This is your shit. Du er den eneste som kan lede dette.»

			Det prikket i nakken, mens hun undertrykket adrenalinet. En adaptiv nevral simulator. En digital modell av en hjerne som kunne tilpasse seg. Ikke bare statisk data, ikke bare et avtrykk – men noe som kunne utvikle seg, danne nye koblinger, reagere dynamisk.

			Hun så opp på ham.

			«Så dette handler om sanntids-bevissthetssimulering.»

			Matt smilte bredt. «Hell yeah. Ikke bare en simulering av minner og tanker, men en modell som føles levende. Som kan reagere på sanseinntrykk, justere seg selv – en maskinbevissthet som faktisk lever i sanntid.»

			

			En varm bølge skyllet gjennom henne, men utad holdt hun masken. 

			Dette er det jeg trenger. Brikken som mangler i puslespillet. 

			«Hvordan tenker dere å bygge den?» spurte hun skeptisk.

			«Neural networks, selvsagt. Adaptive learning, real-time response systems», svarte Matt. «Vi starter med et mindre segment av hjernen og skalerer opp. Small steps, but big vision.»

			Hun gransket spesifikasjonene på skjermen. Arkitekturen. Algoritmene. Noen ting kjente hun igjen, men andre elementer – måten systemet skulle modellere responsene sine på – var nytenkende og kreative. Kanskje geniale. 

			«Og hvem er oppdragsgiveren?» spurte hun, uten å løfte blikket.

			Stillhet. Bare et øyeblikk, men nok til at hun merket det.

			Matt strøk hånda over skjegget. «Tja. Det er … La oss bare si at vi har en kunde med ressurser.»

			Birje så opp. Smalnet blikket. «Du kan si det, men du gjør det ikke.»

			De blekede tennene åpenbarte seg i salgssmilet hans. «Kanskje senere», sa han, mens øynene glitret.

			Uansett hvem kunden var, visste hun én ting: Dette prosjektet var en byggekloss hun desperat trengte. Med en anstrengelse møtte hun Matts blikk og smilte. «I’ll do it.»

			Matt slo ut med armene. «That’s my girl!»

			Birje strente tilbake mot pulten. Allerede flakset idéer om hvordan de skulle gripe dette an, rundt i skallen. Faen, der kom Alex igjen. Det var da voldsomt hvor innpåsliten hun var i dag. 

			«Hva sa sjefen?» spurte Alex håpefullt, hakk i hæl som en skygge. «Var det noe om det nye prosjektet?»

			«Top secret, kan ikke dele nå, kanskje senere.» Birje tenkte seg om. «Men du, Alex, jeg synes det går for tregt med KI-modellen rundt bærekraftig sortering av søppel. Du har heretter ansvaret for at dette prosjektet blir ferdig. Rapporter til meg direkte. Okay?»

			Hun la på et smil, selv om det kostet. Nå fikk jenta bruke de små grå, og hvis dette gikk som Birje trodde, kom neppe resultatet til å bidra til bedre søppelsortering. Men det kjøpte henne tid. Alex tuslet tilbake til plassen sin. 

			Birje så seg rundt og gikk inn i et samtalerom. 

			«Humano?»

			«Ja … Livet blir ca. en milliard ganger morsommere når man får bruke dagen til å passe på støvsugerroboten.» 

			«Økonomisk status?»

			«Du har fått inn eKR for både de siste to presentasjonene og SOME-kampanjen for deltakelse på årets KI-konferanse i Amsterdam, kjære.» 

			Hun gikk inn og sjekket transaksjonene. Brutto hundre tusen eKR og førti tusen trukket i skatt, seksti tusen overført til konto. Bra. Da hadde hun nok til de månedlige utleggene. 

			«Kan du sjekke med Marja om hun vil ha besøk i ettermiddag?»

			«Det vil hun.»

			Svaret kom så raskt at Birje mistenkte replikaen for å ta en sjanse. Men på den annen side var søsteren alltid klar for besøk. 

			Tilbake ved pulten åpnet hun en mappe merket ‘SANS: Prosjektoversikt’. Med skjelvende fingre kjørte hun en simulering for å se hvordan algoritmen responderte, og da de første dataene begynte å tikke inn, tillot hun seg en aldri så liten takk til universet – som om det blunket til henne og sa: Dette er din sjanse.

		

	
		
			2 – Kurt

			

			Kurt ble stående et øyeblikk ved Alice in Wonderland-statuen, stirret opp på den intrikate utskjæringen. Turister flokket seg rundt for å ta bilder, og en liten gutt klatret opp på den store soppen, til sin mors store begeistring. Fantastisk … Han fikk øyekontakt med den nye parkvokteren, en humanoid robot i klassisk uniform, og nikket diskré mot gutten. Noen sekunder senere ble både klatreren og moren geleidet bort, og resten av folket trakk seg litt unna verket. 

			Han elsket å løse problemer, men var pragmatisk nok til å la andre slippe til, om de gjorde det på rett måte. Et par spreke jenter jogget forbi i tettsittende tights og håret satt opp i hestehale. Et par eldre damer satt og drysset brødsmuler, mens bakken foran dem kokte av duer. En gruppe japanere virret rundt med digitale oversettere i øret og smartbriller på nesa – Central Park var fremdeles en katedral for livets hverdagslige absurditeter. 

			Selv om januarsola skinte, blåste det kald sno. Han stakk hendene dypere ned i frakkelommene idet han krysset East Drive og satte kursen mot The Boathouse, spisestedet der man kunne leie båt og ro seg til appetitt. Restauranten holdt til i en lav mursteinsbygning, med irrgrønne takplater og tett i tett med vinduer på veggene. I de varmere årstidene var uteserveringen full av folk, men nå, i januar, klumpet folk seg i stedet sammen inne. 

			Køen foran inngangen strakte seg bort til porten, men Kurt senket ikke farten. Enset ikke at roboten i mørk dress ropte «du må sjekke inn først», men spaserte rolig innover i restauranten. 

			Lot bare blikket skli over lokalet til han fikk øyekontakt med en servitrise i det faste personalet. Laura, mente han. Lynraskt registrerte han frykten i øynene hennes. Sporenstreks skyndte hun seg bort til ham. 

			«God formiddag, Mr. Lang, ønsker du plass ved stambordet ditt?»

			«Ja takk.»

			Serveringsdamen hastet bort til vindusbordet der et par finans­akrobater prøvde å imponere hverandre, fikk manøvrert de iltre gjestene til et annet bord, som de måtte dele med dem som allerede satt der. Den ene var i gang med å kjefte da den andre oppdaget Kurt. Fort hvisket han kameraten noe i øret som roet ham. 

			«Det vanlige?» spurte Laura blidt, da han hadde satt seg. 

			«Ja takk.»

			Roboter serverte ved flere av nabobordene – sirlige bevegelser, men tomme øyne. Han foretrakk menneskelig service, slik det skulle være. Cortadoen var perfekt tilberedt, i den grad man kunne si det, siden det ikke fantes noen entydig oppskrift. Hos The Boathouse brukte de like mye melk som kaffe, og melken lå som et hvitt lag over den mørkebrune kaffen, ‘black & blonde’, ikke ulikt en korrekt tappet Guinness. Han nøt roen og den gode kaffen, ja, rett og slett nuet. 

			Et metallisk klirr fra nabobordet fikk ham til å løfte blikket. En robotservitør hadde sølt vin over en eldre manns jakke. Kvinnen som satt med ham, jamret lavt. Robotens bevegelser var raske, men stive, som en kelner på nervemedisin.

			«Så mye for det kinesiske ryktet om teknologisk presisjon», sa en stemme bak ham.

			Kurt snudde seg. Ming, i mørk frakk og hansker, gled inn på benken som om han allerede eide plassen. Ga et diskré signal til Laura om at han ville ha det samme som Kurt. 

			«Ironisk nok», svarte Kurt, «er den roboten produsert i Guangdong.»

			Ming nikket. «Vi får til mye i Guangdong, men robotene deres er fortsatt overlegne.»

			«Det er derfor jeg har fabrikkene mine. Selv i en verden hvor Vance stengte dørene og kastet nøkkelen.»

			Ming foldet hendene foran seg. «USA slo tollmurene opp som gravstøtter over sin egen relevans.»

			Kurt trakk på skuldrene. «Nå bygger alle murer, og du kan ikke selge en tannbørste uten tre lag avgifter.»

			 «Men det presser frem kreativitet. Du samarbeider nå med Kina. Noe du aldri ville gjort for ti år siden.»

			Kurt smilte tørt. «Og tar betalt i eCNY.»

			«Du ler, men det fungerer. I Afrika er det nærmest standard. Maradun handler praktisk talt utelukkende i digital yuan.» Ming ble alvorlig. «Apropos Afrika, jeg trenger prioritet på robotleveransene i regionen. Maradun spesielt.»

			Kurt smilte. «Så lenge dere betaler, spiller det ingen rolle hvilken lommebok valutaen kommer fra.» Han svelget fort. Men hvordan prioritere Ming opp mot den andre store aktøren? 

			Laura satte forsiktig cortadoen ned foran Ming. 

			«Men vi har en utfordring. Transaksjonen. Den tekniske delen går fremover på laboratoriet – men vi er ikke i mål med kommunikasjonen.»

			Kurt hevet et øyenbryn. «Kommunikasjon?»

			«Vi trenger full kontroll over alt som kommuniseres, i sanntid. Kontinuerlig.»

			Så det klarte de ikke. Kineserne var gode på kopiering, men fremdeles manglet det noe på genuin innovasjon. 

			«Jeg finner en løsning.»

			Ming så lenge på ham. «Vi må ha hundre prosent kontroll. Ikke bare over samtalene – men over narrativet. Ingen glipper. Ikke nå.»

			

			Ming drakk cortadoen i én slurk og reiste seg. «Forresten», sa han lavt, «folkene mine kikket på sikkerhetssystemene til Grand Manhattan Bank. De er håpløst utdaterte, bruker fremdeles lokal maskinvare på datasentrene. Sikkerhet som en sveitserost. Hvis du fortsatt har pengene dine der, bør du vurdere … alternativene.»

			Kurt så kort ut av vinduet. Robåt etter robåt gled sakte over vannflaten. Han smilte. «Det får vente. Jeg har roboter å sende til Maradun.»

		

	
		
			3 – Birje 

			Oslo Kongressenter, i Folkets hus ved Youngstorget, gjenspeilet glansen fra en forgangen tid. På inngangstrappa hadde noen aktivister tatt plass. Studenter, antakeligvis. Birje steg ut. Aktivistene bar på bannere som sa ‘Hold hjernen din fri for kode’ og ‘Ingen chipper vår frihet’. Hun måtte gå i spissrotgang mellom dem, og skallet nesten med en lys gutt i slutten av tenårene med blå, nærmest selvlysende øyne. Hans parole sa ‘Vi sier NEI til digitalt slaveri’, og idet hun navigerte seg forbi ham, smilte han til henne.

			«Ikke glem at vi er mennesker, ikke maskiner.» 

			Kjapt smilte hun tilbake, før skyvedørene åpnet seg og frigjorde henne fra meningsmotstanderne. Her inne ble hun møtt med en plakat på størrelse med et menneske. Den viste en ung kvinne med mørkt hår og alvorlig utseende, iført svart skinnjakke og svarte bukser. Det svarte, intense blikket så rett inn i kamera. Eller rettere sagt, Birje så rett inn i sitt eget, lett retusjerte fjes.

			Riktignok hadde hun sett invitasjonen på en mobilskjerm, men i dette formatet fikk den henne til å rødme. ‘Transhumano-day’, sto det skrevet med fete typer øverst. Ellers var ledige plasser dekorert med skryt som ‘Winner of AI Olympics for students’ og ‘Member of AI 30 under 30’. Det første var ikke helt korrekt, og det siste kunne med fordel blitt modifisert med ‘former’, siden hun hadde passert tretti med god margin. 

			Lik en fotballspiller som ikke ville skuffe fansen, stilte hun seg opp for en håndfull deltakere og tvang frem et smil så de fikk Insta-­bildet eller hologram-minnet sitt. Inntekten fra å holde keynote-­taler var helt nødvendig. Hun kastet et blikk tilbake på plakaten. Der, helt nederst, sto ‘Lang Neuro’ – markert som diamond sponsor.

			Den glossy standen glinset i hvitt og krom. 3D-visualiseringer svevde i rommet og buktet seg mellom hendene på dem som våget å røre dem. En animasjon viste en tynn nål trenge inn i skallen på et digitalt hode, og hvordan tråder tynnere enn hårstrå ble sydd inn i hjernebarken av en robotarm med kirurgisk presisjon. Et annet hologram viste nærbilde av trådene – levende og gjennomsiktige, som nervetråder av lys. Rundt standen sto tre representanter i mørk dress og pastellfarget skjorte og forførte studenter med lovnadene sine.

			Birje gikk rett bort og stilte seg tett nok til at de måtte merke ­henne.

			«Unnskyld», sa hun høflig, men med en tone som skar gjennom stemningen som en kald skalpell. «Liten faglig kuriositet, egentlig: Hva gjør dere hvis en bruker begynner å se ting som ikke er der? Altså, ikke på skjerm – men i hodet?»

			En av representantene, en fyr med solbrun hud og et mørkeblått jakkeslag som luktet Miami, lente seg frem med selgerstemmen påslått.

			«Det er jo sjelden, men tidlige tilpasninger kan gi midlertidig desynkronisering. Vi har svært strenge protokoller for …»

			«Selvfølgelig», nikket Birje. «Jeg kjenner en som var med i første runde. Null forhistorie, stabil som fjell. Nå våkner hun om natta og unnskylder seg til lampene. Men sikkert bare en kalibreringssak.»

			Smilene falmet lett. En student så spørrende på representanten, som prøvde å finne igjen fotfestet.

			Birje lot blikket gli over standen og sukket teatralsk.

			

			«Men altså, det viktigste er jo at det ser sømløst ut for investorene. Litt mareritt får vi tåle.»

			Hun snudde seg før noen fikk sagt mer. 

			«Hei, alle sammen. Jeg er Birje Trassa. Det er meg på ekte, ikke et hologram», sa hun og viftet med armene. Latter. «Samtidig tilbyr jeg hologrambaserte kurs, da har dere tilgang på meg hele tiden. Bare kontakt meg på AI-Birje.com.»

			Hun ventet til alle i den fulle salen fokuserte på henne, det funket hver gang. 

			«Implantater har potensial til å gi millioner av mennesker et bedre liv. Men det jeg vil snakke om i dag, er muligheten for full digitalisering av hjernen – for folk som opplever kroppen som et fengsel.» 

			Salen ble så stille at man kunne høre en knappenål falle. Hun trakk pusten, og skulle til å fortsette da dørene bakerst i salen åpnet seg.

			«Transhumanisme betyr slutten på frihet!» ropte den lyse med de skinnende øynene, mens han veivet med banneret sitt. 

			Birje stønnet. Frihet? Prøv å overleve uten tech, gutt.

			«Ikke lek Gud med hjernen vår», ropte en mørkhåret ung kvinne og løftet knyttneven. 

			Vaktene løp til, tok tak i to av dem, mens en åpnet døra. 

			«Vent litt», ropte Birje. «La meg snakke med dem.» 

			Rolig gikk hun ned fra scenen, til mumling blant publikum. Hun stilte seg ansikt til ansikt med den lyse og rakte ut hånda. 

			«Birje», sa hun. Blikket hennes var direkte, men ikke innbydende. «Jeg skjønner at dere har sterke meninger om det jeg jobber med.» Hun la hodet svakt på skakke, som om hun vurderte dem. «Så si meg – hvorfor er dere så redde for utvikling?»

			Raskt vekslet han blikk med vennene sine, før han grep hånda hennes – fastere enn nødvendig. 

			«Olav», svarte han. «Vi er ikke redde. Vi er bare imot at det lille som er igjen av friheten vår, skal forsvinne inn i en sky av kode og kontroll. Vi er mennesker. Ikke roboter.»

			Et øyenbryn løftet seg, nærmest spørrende. «Mennesker, ja. Med sårbarheter, sykdommer og grenser. Fortell meg, Olav – har du tenkt på hva teknologien kan gjøre for en med cerebral parese? Eller folk med nedsatt hørsel, som kan få kontakt med musikk for aller første gang?»

			Olav stivnet til et kort sekund, før han rynket panna. 

			«Hva skjer om noen hacker implantatet?» skjøt han tilbake. «Eller henter ut helsedata ulovlig? Hva da? Da er vi ikke fri. Da er vi fanget med et smil.»

			Hun stirret på ham, lenge nok til at stillheten begynte å svi. «Hva, Olav, gjør mest skade – et verktøy som kan misbrukes, eller en verden som nekter å dra nytte av det i det hele tatt?»

			Tilskuerne hadde allerede løftet mobilene for å filme. Aktivistene fikk sin dose oppmerksomhet.

			Olav hevet stemmen. «Alternativet er å bygge et samfunn der vi hjelper hverandre, uten å koble oss til maskiner. Som bevarer menneskeligheten vår.»

			Birje ble stående stille. Noe i masken hennes slo sprekker, som om et gammelt anker løsnet under overflaten.

			«Menneskeligheten din?» svarte hun lavt, stemmen hadde et iskaldt drag. «La oss si at du har en lillebror. Han er tolv. Han er smart, nysgjerrig, elsker stjerner, katter og Mistrals ungdomsdebatt. Så en dag faller han sammen. En sykdom, uhelbredelig. Kroppen dør, men hjernen hans lever. Han er der, ser deg, men kan ikke snakke, bevege seg, ikke engang blunke.» Hun tok et skritt nærmere, stemmen fremdeles avbalansert. «Og så kommer noen til deg og sier: ‘Vi kan koble ham til. Vi kan gi ham en stemme. Vi kan gi ham et liv.’ Hva sier du da? ‘Nei takk, det høres … umenneskelig ut’?»

			Olav svelget. Jenta ved siden av ham vred på seg.

			«Teknologi er ikke fienden, Olav. Apati er. Feighet er. Det å se noen lide og si: ‘La dem være i fred, vi skal ikke forstyrre naturen’.»

			«Du skjønner ingenting!» hveste jenta, men det hørtes ikke like overbevisende ut.

			Birje sukket. Mer enn du tror.

			«Hva om vi kunne bygge systemer som sikrer at makt ikke misbrukes?» sa Birje mildt. «Hva om vi kunne skape en verden der vi både kan hjelpe folk og beskytte friheten deres?»

			Olav la armene i kors. «En utopi», fnøs han. «Og de som lover utopier, lager alltid helvete for alle andre.»

			Sikkerhetsvakter nærmet seg, pekte mot døra. Olavs skuldre sank. 

			

			«Kanskje.» Birje nikket sakte. «Men de som ikke lover noe som helst, de etterlater bare misere.»

